কথা থামিয়ে হাত তুলে একটা ইশারা করল শোভন। অমনি একপাশের দর্শকাসন থেকে উঠে দাঁড়াল একটি কিশোর। সম্ভবত ক্লাস ইলেভেন বা টুয়েলভের ছাত্র হবে; তার গালে হালকা দাড়ির আভাস বোঝা যাচ্ছিল ঝুলন্ত হ্যাজাকের আলোয়। উঠে দাঁড়িয়ে মাঝ উঠোনের দিকে ঘুরে একবার হাততালি দিয়ে সে বলল, "সিক্স বি লাইব্রেরি-ঘরের বারান্দায় যাবে।" সঙ্গে সঙ্গে গোটা পনেরো ছেলেমেয়ে আসরের ঠিক মাঝখানের একখণ্ড জমি খালি করে দিয়ে রওনা দিল একপাশে দাঁড়ানো একটা ঘরের বারান্দার দিকে। উঠোন জুড়ে বসে থাকা বাকি ছাত্রের দল সরে সরে পথ করে দিল তাদের। ততক্ষণে অন্য একজন, একটা জ্বলন্ত হ্যারিকেন এনে ঝুলিয়ে দিয়েছে লাইব্রেরি ঘরের দরজায়। তার মৃদু আলোতে সুশৃংখল ভাবে বারান্দায় উঠে বসে পড়ল তারা। দাঁড়িয়ে থাকা কিশোরটি এইবারে সামনে বসা একটি মেয়েকে ডেকে জিজ্ঞাসা করল, "টুকি, আজকে কীসের পরব রে?"